3.5.2023
DA
Den Europæiske Unions Tidende
C 156/33
Produktets egenart
»Sidra da Madeira« adskiller sig ved, at det er en naturlig (undertiden kulsyreholdig) cider med stor variation i farve, aroma og smag og en markant syrlighed, som har gjort den meget populær blandt forbrugerne, og som er resultatet af gæring af den naturlige saft, der presses af forskellige »blandinger« eller kombinationer af frisk frugt af traditionelle og andre æblesorter, og undertiden pærer, der dyrkes og plukkes på frugtplantager, der er plantet i forskellige områder på øen Madeira med udpræget tempereret mikroklima og sur jord, som giver frugten de særlige organoleptiske egenskaber.
Cideren er også værdsat blandt producenter og forbrugere, fordi den altid har været meget vigtig for indbyggerne i de områder af øen, hvor betingelserne er gunstige for dyrkning af den friske frugt, som cideren er fremstillet af, hvor den mest traditionelle ciderfremstillingsmetode er blevet udviklet, og hvor der er indført nye tilladte fremgangsmåder for denne type drikkevare for at forbedre og differentiere produktionen.
I disse områder afholdes også »festivaler« og arrangementer hvert år for at promovere »Sidra da Madeira« og de æbler og pærer, som cideren er fremstillet af.
Det geografiske områdes egenart
Naturlige faktorer.
Madeira er en vulkansk ø i den subtropiske region i Nordatlanten.
Den er præget af et meget ujævnt terræn med stejle bjerge adskilt af dybe dale og med en central bjergkæde, der løber fra øst til vest, og som ligger vinkelret i forhold til de dominerende vinde med højder på over 1 200 m.
På grund af den geografiske beliggenhed har Madeira et mildt klima med kun små temperaturudsving, undtagen i højderne, hvor temperaturerne er lavere.
Øens bjergrige terræn og eksponering for vindene har skabt forskellige mikroklimaer, hvor sydsiden er solrig og i læ, mens nordsiden er skyggefuld, kølig og præget af nedbør.
Den dominerende basaltiske jordbunds egenskaber ændrer sig, jo højere beliggenheden er over havet, hvor klimaet er vådere og koldere.
Derfor dyrkes frugt til fremstilling af »Sidra da Madeira« hovedsageligt i områder på øen med et tempereret og fugtigt mikroklima — hovedsageligt i højder over 400 m på sydsiden og 300 m på nordsiden — hvor halvsur til sur jord af jordtyperne cambisol og andosol dominerer, og hvor der er god vind og dræning af jorden.
Menneskelige faktorer.
Blandt de frugttræer, der blev indført af de første portugisiske bosættere i 1420'erne, var adskillige æble- og pæresorter, der kom fra Portugal, og som her havde ideelle vækstbetingelser i områder med et mere tempereret mikroklima og overvejende sandjord med middel til højt syreindhold.
Det menes, at produktionen af »Sidra da Madeira« begyndte, så snart plantagerne producerede tilstrækkeligt med frugt til konsum og forarbejdning.
Dette bekræftes af beretninger fra kronikøren Gomes Eanes de Zurara (1410-1474) og af andre optegnelser, hvoraf det fremgår, at »æblevin« var at finde blandt de forsyninger, som de portugisiske flåder hentede på øen Madeira fra midten af det 15. århundrede og frem.
Det er også kendt, at der fra begyndelsen af det 17. århundrede ud over Madeirahedvinen blev fremstillet »æblevin« på de samme presser, og at den i visse tilfælde tilmed blev anvendt til at forfalske hedvinen, indtil der i begyndelsen af det 20. århundrede blev indført et forbud mod at anvende æblevin til fremstilling af forfalsket Madeira.
Forbuddet betød, at de lokale producenter begyndte at gære æblesaften for at fremstille »en ny drikkevare«, som de oprindeligt kaldte »cidra« eller »sidra« og derefter »Sidra da Madeira«, for at adskille den fra cider fremstillet andre steder.
I en artikel offentliggjort i 1906 af agronomen João da Mota Prego (1859-1931) beskrives de metoder, der skal anvendes til »fremstilling af cider på Madeira«, og de lokale producenter opfordres til at begynde at producere cider.
Artiklen bidrog væsentligt til udviklingen, og mange producenter følger stadig anbefalingerne i dag.
Desuden kortlagde agronomen Vieira Natividade (1899-1968) i 1947 i en beskrivelse af udviklingen af frugtavl på Madeira det brede udvalg af æble- og pæresorter på øen og identificerede de sogne, hvor traditionen med ciderfremstilling videreføres.